text: Britta-sagen bliver til teater på Mungo Park
  08 november 2018 kl. 16.33
  Historien om Britta Nielsen og de manglende 111 millioner kroner bliver nu til et teaterstykke på Mungo Park i Kolding.
  Teatret Mungo Park i Kolding laver et teaterstykke om Danmarks mest omdiskuterede kvinde lige nu, Britta Nielsen og de 111 millioner kroner, som hun er mistænkt for at have svindlet sig til i forbindelse med sit arbejde i Tilskudsadministrationen i Socialministeriet.
  Det er den 27-årige intruktør Anna Andrea Malzer, som skal lave forestillingen.
  - Det interesserer mig som instruktør, at vi, på trods af at vi ved så lidt om Britta, reagerer så emotionelt på hendes fortælling, siger Anna Andrea Malzer i en pressemeddelelse fra Mungo Park.
  Instruktøren vil også undersøge om sagen interesserer os særligt meget, fordi Britta Nielsen er en kvinde.
  
  Tillid til systemet testes i teater-forestilling
  Forestillingen skal ifølge teaterdirektør Sophie Laurin ikke kun være en teaterhistorie om Britta Nielsen. 
  - Den bør også handle om, hvad vi egentlig har tilbage, hvis vi ikke kan have en grundlæggende tillid til vores system og hinanden, mener teaterdirektøren.
  - Vores opgave er nu at forholde os nysgerrige til det, som er sket og det, der kommer til at ske. Hvad har jeg – og hvad har du - til fælles med Britta?, mener Sophie Laurin, som vil begynde research til forestillingen før, der er fældet dom i sagen:
  - Britta er for længst stemplet som et gennemgående dårligt menneske. For os er det helt rigtigt at påbegynde vores research nu, netop fordi vi er interesserede i at inddrage reaktioner fra mange sider, også før der er fældet en dom, siger Sophie Lauring.
  Teaterstykket har premiere i efteråret 2019.
  